kardosdrur/scandi-wiki huggingface dataset:
Dansk AlmenMedicinsk Database

Dansk AlmenMedicinsk Database (DAMD) er en database organiseret under Dansk Almenmedicinsk KvalitetsEnhed (DAK-E), der drives af en fond etableret i kraft af landsoverenskomsten mellem Danske Regioner og Praktiserende Lægers Organisation.

Den 28. september 2014 vurderede flere jurister med speciale i sundhedsret over for DR P1's Orientering at praktiserende lægers indberetninger til DAMD i årevis var sket i strid med loven.

Den 5. oktober tiltrådte styregruppen for DAMD, at indsamlingen af data til DAMD fra de alment praktiserende lægers patientjournal for andre sygdomme end KOL, diabetes, hjertesvigt og depression blev indstillet midlertidigt fra den 30. september.

Den 3. december bad Statens Arkiver i en mail Region Syddanmark om ikke at slette data fra databasen, før regionen havde lavet en arkiveringsversion. Statens Arkiver henviste til en bekendtgørelse om bevaring af arkiver fra sygehuse. Det fremgik ikke, hvordan bekendtgørelsen vedrørte data i DAMD-databasen, som udelukkende var indsamlet fra praktiserende læger. Rigsarkivet (et arkiv under Statens Arkiver) udtalte endvidere til DR at myndighederne agtede at udstede en supplerende bevaringsbestemmelse for DAMD hvis databasen "efter en nærmere prøvelse" skulle vise sig ikke at falde ind under bekendtgørelse 994 af 3. august 2010. Den 27. marts 2015 modtog Region Syddanmark en såkaldt arkiveringsbestemmelse fra Rigsarkivet, der instruerede regionen at den ikke længere måtte slette oplysninger om enkelt-borgere i databasen, og patienters mulighed for at anmode herom blev derfor fjernet.

28. maj blev databasen slettet.

Kilder

Eksterne henvisninger 
 DAMD (Dansk AlmenMedicinsk Database)  - officiel hjemmeside.
AlmenMedicinsk Database
Sundhed i Danmark
Swiftsure (skib)

Skibsnavnet Swiftsure har været benyttet i både Storbritannien, Frankrig og USA. Navnet er et gammelt engelsk udtryk fra den elizabethanske tid, og det er en sammentrækning af "swift" (hurtig) og "pursuer" (forfølger).

Storbritannien 
Royal Navy har haft 10 skibe med navnet Swiftsure.

 Galleonen Swiftsure fra 1573. Havde 29 kanoner. Skiftede senere navn til Speedwell og gik tabt i 1624.
 Storskibet ("great ship") HMS Swiftsure, søsat i 1621. Havde 42 kanoner. Blev erobret af Nederlandene i 1666 og gjorde tjeneste der under navnet Oudshoorn.
 Linjeskibet HMS Swiftsure, søsat i 1673. Var en "third-rate" med 70 kanoner. Blev ombygget 1718 og gjorde under navnet Revenge tjeneste helt til 1787.
 Linjeskibet HMS Swiftsure, søsat i 1750. Var en "third-rate" med 70 kanoner. Deltog i flere slag, og blev solgt i 1773.
 Linjeskibet HMS Swiftsure, søsat i 1787. Var en "third-rate" med 74 kanoner. Blev i 1801 erobret af to franske linjeskibe, og beholdt navnet i fransk tjeneste. Generobret i slaget ved Trafalgar og gjorde tjeneste under navnet Irresistible til 1816.
 Linjeskibet HMS Swiftsure, søsat i 1804. Var en "third-rate" med 74 kanoner. Deltog ligeledes i slaget ved Trafalgar i 1805 - så der var en Swiftsure på begge sider. Blev logiskib i 1819 og solgt i 1845.
 Panserskibet HMS Swiftsure, søsat 1870 og i tjeneste fra 1872. Udgået 1901 og solgt i 1908.
 Slagskibet HMS Swiftsure, søsat 1903 og i tjeneste fra 1904. Fik sit artilleri fjernet i 1918, og blev solgt til ophugning i 1920.
 Krydseren HMS Swiftsure, søsat i 1943 og i tjeneste fra 1944. Solgt til ophugning i 1962.
 Undervandsbåden HMS Swiftsure, søsat 1971 og i tjeneste fra 1973. Det atomdrevne skib gjorde tjeneste til 1992 og fik umiddelbart efter fjernet sin reaktorkerne.

Frankrig 
 Linjeskibet HMS Swiftsure, søsat i 1787. Var en "third-rate" med 74 kanoner. Blev i 1801 erobret af to franske linjeskibe, og beholdt navnet i fransk tjeneste. Generobret af Storbritannien i slaget ved Trafalgar og gjorde derefter tjeneste under navnet Irresistible til 1816.

USA 
 Fyrskibet Swiftsure, søsat i 1904 og i tjeneste fra omkring 1905. Hed oprindeligt Lightship No. 83 (LV-83), og gjorde tjeneste på USA's vestkyst. Var under 2. verdenskrig vagtskib ved San Francisco, og derefter igen fyrskib til 1960. Nu museumsskib ved Seattle og opkaldt efter Swiftsure-banken, som var én af dets stationer.

Referencer

Litteratur 
 Colledge, J.J., Warlow, Ben (2006), Ships of the Royal Navy: The Complete Record of all Fighting Ships of the Royal Navy (Rev. ed.). London: Chatham Publishing. .
 Manning, T.D. & Walker, C.F. (1959), British Warship Names. Putnam, London.

Swiftsure i billeder 

Indeks over skibsnavne
Paleogeografi

Paleogeografi (palæogeografi) er læren om geografiske forhold i tidligere geologiske perioder. Ordet stammer fra geografi med forstavelsen paleo (palæo), fra græsk palaios ~ gammel.

Begrebet bruges hovedsageligt om studiet af tidligere landskabsformer, selv om det også kan omfatte andre geografiske aspekter. Afgrænset til studiet af landskabsformer svarer begrebet til "paleogeomorfologi", fra geomorfologi.

Forhold som påvirker palæogeografien: Kontinentaldrift forårsager kontinuerlige ændringer i form og størrelse af have og kontinenter. Ændringer i klimaforhold vil kunne medføre forandringer i det globale havniveau og påvirke landskabsformerne på mange andre måder. Vulkanisme kan føre til voldsomme og pludselige ændringer i landskabet. Geologiske processer som landhævning og sedimentation kan opbygge nye landskabsformer, mens erosion virker nedbrydende.

Studiet af paleogeografi spiller en vigtig rolle både indenfor naturgeografi, geologi og geofysik. I olieefterforkning er paleogeografi vigtig både for at lokalisere potentielle kildebjergarter og potentielle olieforekomster. I olieudvinding anvendes paleogeografi for at kortlægge bjergartenes strømningsegenskaber i oliefeltet.

Forstavelsen paleo/palæo bruges ofte i forskellige sammensætninger for at omtale forhenværende landskabsformer. Eksempel på dette er paleo-kontinent og paleo-strandlinje.

Kilder

Se også 
Palæontologi
Palæoøkologi

Eksterne henvisninger
Ingen Hamlet på Kronborg i år

Ingen Hamlet på Kronborg i år er en dansk dokumentarfilm fra 1986, instrueret af den danske-svenske instruktør Maj Wechselmann, og handler især om den kommunistiske del af modstandsbevægelsen (BOPA) i Danmark under besættelsen.

Filmen vakte opsigt, da den havde premiere i 1986, fordi den beskylder da afdøde skibsreder A. P. Møller for at have næret nazistiske sympatier. Beskyldningerne blev baseret på en tale, som A.P. Møller havde afholdt i Studenterforeningen i 1940, hvorunder han havde citeret Rasmus Rask: "Sit fædreland skylder man alt", og derefter havde fortsat: "I dette har han, som i så meget andet, ret." Yderligere hævdede filmen, at A.P. Møllers medejerskab af Dansk Riffel-syndikat, der bl.a. havde fremstillet våben til den danske hær, under krigen havde leveret våben til værnemagten.

Al offentlig fremvisning af filmen i Danmark blev indstillet, efter at hans søn, skibsreder Mærsk Mc-Kinney Møller, rettede personlig henvendelse til en række institutioner, samt protesterede offentligt, både overfor svensk fjernsyn, som havde vist filmen, og den danske offentlighed. Mærsk Mc-Kinney Møller fik stillet sendetid til rådighed i svensk fjernsyn, hvor han benægtede at hans far skulle have næret nazistiske sympatier. Han hævdede i talen at være i besiddelse af personlige breve, som angiveligt skulle bevise dette.

I filmen interviewes BOPA-manden Martin Evald Jensen (1918-98), gravlagt på Brønshøj Kirkegård, og Harald Gottlieb Nielsen (1912-89), den ældste, men længst levende af de tre Nielsen-brødre – de andre var Kai og Aage. Aage Nielsen døde i afhør hos Gestapo i efteråret 1943, og Harald stod efterfølgende for likvideringen af stikkeren Jens Olsen, der havde angivet broren til tyskerne. Filmens titel viser til, at man sommeren 1940 måtte aflyse Hamlet-forestillingen i Helsingør pga den tyske besættelse.

Referencer

Eksterne henvisninger 
 

Dokumentarfilm fra Danmark
Film om 2. verdenskrig fra Danmark
Danske film fra 1986
Film fra Danmark (administrationskategori)
Værker om Danmark under 2. verdenskrig
Nävlingeåsen

Nävlingeåsen er en grundfjeldshorst bestående af gnejs. Horsten er dannet som konsekvens af kollisionen mellem paleokontinenterne Baltika og Avalonia i Tornquistzonen for omkring 100 millioner år siden. Åsen ligger i det nordøstlige Skåne, mellem Hässleholm og Kristianstad.

Mod Kristianstadssletten i nordøst afgrænses Nävlingeåsen af en 25 kilometer lang forkastningsskrænt, der løber i sydøstlig retning fra området syd for Hässleholm. Også mod dalstrøget syd for Finjasjön er Nävlingeåsen skarpt afgrænset, men falder svagt mod syd. Mod nord består Nävlingeåsen af et plateau af moræneaflejringer, der er magert og overvejende skovbevokset. Plateauet når i vest en højde på 147 moh.

Eksterne henvisninger 
 Länsstyrelsen i Skåne län: Nävlingeåsen , hentet 15. oktober 2014.
 Nävlingeåsens intresseförening: Kort over Nävlingeåsen, med seværdigheder , hentet 15. oktober 2014.

Skånes geografi
Horste i Tornquistzonen
Ben Elton

Benjamin "Ben" Elton (født 3. maj 1959 i London) er en britisk komiker, forfatter og skuespiller.

Eltons jødiske far flygtede i 1939 fra Tyskland til England for at komme væk fra nazisternes antisemitisme. Eltons mor er engelsk. Han studerede ved Godalming Grammar School. I år 1980 fik han sin eksamen i dramastudier fra University of Manchester.

Herefter begyndte han at optræde som stand-up komiker på The Comedy Club i London. På cirka samme tid begyndte han at skrive manuskripter til TV-serier, og hans karriere tog fart.

TV 
 1982: The Young Ones (medforfatter)
 1982-83: Alfresco
 1985: Filthy, Rich and Catflap
 1985: Happy Families

 1987/90: Blackadder (med Richard Curtis)

Bøger 
 1989 – Stark (originaltitel Stark)
 1991 – Gridlock
 1993 – This Other Eden
 1997 – Popcorn (originaltitel Popcorn)
 1999 – Trykket af Fortiden (originaltitel Blast From the Past)
 1999 – Inconceivable
 2001 – Dead Famous
 2002 – High Society
 2004 – Past Mortem
 2005 – The First Casualty
 2006 – Chart Throb
 2007 – Blind Faith
 2009 – Meltdown
 2013 – To Brødre (originaltitel Two Brothers)
 2015 – I kamp mod tiden (originaltitel Time And Time Again)

Musicals 
 The Beautiful Game – med Andrew Lloyd Webber
 We Will Rock You – med Queen
 Tonight's the Night – med Rod Stewart
 Love Never Dies – med Andrew Lloyd Webber

Priser 
 The Gold Dagger (1996) for Popcorn.

Noter

Eksterne henvisninger 

 

Forfattere fra England
Komikere fra England
Skuespillere fra England
Personer fra London
Gruner

Gruner er et tyskt efternavn, der henviser til blandt andre:

 Christian Gottfried Gruner (1744–1815) – tysk læge
 Gottlob Siegmund Gruner (1717–1778) – schweizisk naturforsker
 Ludwig Gruner (1801–1882) – tysk kobberstikker

Efternavne
Grunert

Grunert er et tyskt efternavn, der henviser til blandt andre:

 Johann August Grunert (1797–1872) – tysk matematiker
 Karl Grunert (1810–1869) – tysk skuespiller

Efternavne
Lambert Bos

Lambert Bos (født 23. oktober 1670, død 6. januar 1717) var en nederlandsk filolog.

Bos, der var professor ved universitetet i Franeker, udgav blandt andet Ellipses graecae (1702) og Vetus testamentum ex versione septuaginta interpretum (1709).

Kilder 
 

Filologer fra Nederlandene
Klassiske filologer
Nederlændere i 1700-tallet
Bjergkortkrone

 
Bjergkortkrone (Sideritis montana), også skrevet Bjerg-Kortkrone, er en enårig, urteagtig plante. Stænglen er opstigende til opret og næsten helt uden forgreninger og med spredt til tæt behåring. Bladene er modsat stillede, kortstilkede og lancetformede med hel eller delvist savtakket rand. Begge bladsider er lysegrønne, og undersiden er behåret. Blomstringen foregår i juli-august, hvor man finder Blomsterne er samlet i fire- til sekstallige, kransagtige stande ved bladhjørnerne. De enkelte blomster er 5-tallige og svagt uregelmæssige (kun en enkelt symmetriakse). Bægerbladene er længere end kronen, og kronbladene er lysegule, ofte med en purpurrød rand. Frugterne er trekantede delfrugter.

Rodsystemet består af en kraftig og dybtgående, men kun svagt forgrenet pælerod.

Planten når en højde på ca. 25 cm og en bredde på ca. 10 cm.

Hjemsted 
Bjergkortkrone er udbredt i Nordafrika, Mellemøsten, Lilleasien samt Øst- og Centraleuropa. Arten foretrækker lysåbne voksesteder med tør og varm, næringsrig sandjord. Derfor træffes den oftest i vinmarker og på overdrev og klippefyldte stepper. Desuden kan den ses på affaldspladser og ruderater. Planten betragtes som markukrudt i de lande, hvor den forekommer naturligt.

I det nordøstlige Bulgarien, hvor klimaet er kontinentalt med varm, tørre somre og hårde vintre, findes steppeområder af samme type, som kan ses i f.eks. Ungarn og Ukraine. Her vokser arten sammen med bl.a. agernigella, almindelig blærebælg, almindelig judastræ, almindelig nældetræ, almindelig parykbusk, almindelig syren, asfaltkløver, asiatisk singrøn, balkanpæon, bjergstenfrø, blå staudeklematis, buskhestesko, dværgmandel, farvegåseurt, foderesparsette, fransk rose, glatbladet tidselkugle, gul læbeløs, hvid diktam, hårtotfjergræs, kronelimurt, lav iris, Melica transsilvanica (en art af flitteraks), melittis, opret galtetand, pigget lakrids, Potentilla cinerea (en art af potentil), purpurkongelys, russisk løn, Scabiosa argentea (en art af skabiose), sibirisk klokke, skarleje, skærmokseøje, slank sternbergia, spinkel kambunke, strandasters, sølvsalvie, sølvbladet pære, Teucrium polium (en art af kortlæbe), uldhåret fingerbøl, våradonis og weichsel

Anvendelse 
Flere steder i det sydøstlige Europa høster og tørrer man blomster og blade i juli. Produktet bliver brugt som urtete. Videnskabelige undersøgelser har vist, at planten indeholder polyfenoler med antioxidante virkninger og flere forskellige andre stoffer, som er antibakterielle

Galleri

Note 

Tørketålende planter
Gule blomster
Saxo.com

Saxo.com A/S er en dansk internetboghandel. I 2017 var omsætningen på ca. 316 mio. kr., og virksomheden beskæftigede omkring 65 medarbejdere. I 2018 købte JP/Politikens Hus[2], der siden 2009 havde været medejere af virksomheden, den fulde ejerandel af virksomheden.

Saxo.com har mere end 20 mio. besøgende, over 650.000 kunder og over 10 millioner fysiske og digitale bøger i sortimentet.

Saxo.com er ifølge en undersøgelse fra FDIH, den danske netbutik som tredjeoftest handles igennem af personer i Danmark. 1,1 % af alle internethandler i Danmark foretages gennem Saxo.

Historie 
Ægteparret Per og Inge Olesen overtog boghandlerforretningen på Østerbrogade i 1961. I løbet af årene udvidede de forretningen, og flyttede den senere ind i større lokaler på Østerbrogade 200, hvor boghandleren stadig ligger. I 1998, hvor internettet var i sin spæde opstart, overtog sønnen, Jørgen Balle Olesen, forretningen med ideen om at sælge bøger via internettet fra boghandlens kælder. 

Saxo.com blev grundlagt i 1999 af forlagene Gyldendal og Munksgaard og har sit navn efter Saxo Grammaticus. Oprindeligt kunne man bestille bøger på siden og afhente dem i sin lokale boghandel, men allerede året efter blev det en "rigtig" netbutik. I 2000 købte Søndagsavisen siden, der allerede året efter blev afhændet til det britiske firma stop4U.com, som tidligere også havde overtaget det danske myboox.com.

I 2002 købte danskejede Venture 2000 stop4U.com tilbage på danske hænder og lod det genopstå under navnet SAXO.com. Ligesom ingen af de tidligere ejere kunne Venture 2000 få ordentlig økonomi i netforretningen og solgte i sommeren 2005 SAXO.com til e-boghandel.dk, der var ejet af Olesen Bøger og papir ApS på Østerbrogade i København (i dag BOGhandleren).

I 2006 blev SAXO.com adskilt fra den fysiske butik, og i 2009 købte JP/Politikens Hus 15 procent af aktierne. I 2018 overtog JP/Politikens Hus hele Saxo.com.[2] Handlen blev godkendt af Konkurrencestyrelsen 1. april 2019.

Fra 2015-2017 blev prisen Årets Innovation ved Blixenprisen uddelt som Saxos Innovationspris.

Saxo Publish 
Saxo Publish er en selvudgiverplatform, hvor alle kan skrive bøger eller uploade færdige tekster, der kan blive solgt på Saxo.com. Forfatteren beholder alle rettigheder til sit værk.

Saxo Premium 
I slutningen af 2017 lancerede Saxo.com medlemskabet Saxo Premium, der giver adgang til at streame litteratur i form af e- og lydbøger ogstreamingtjenester for film og musik via en app. Desuden giver medlemskabet adgang til rabat på bøger, som det også kendes fra bogklubber.

Referencer

Eksterne henvisninger 
 SAXO.com
 Saxo Publish



Etableret i 1999
Netbutikker i Danmark
Boghandler i Danmark
JP/Politikens Hus
George Gilfillan

George Gilfillan (30. januar 1813 i Comrie, Perthshire–13. august 1878 i Brechin, Angus) var en skotsk præst og forfatter.

Gilfillan er bekendt som forfatter af adskillige kritiske afhandlinger, udgivne under titelen: A gallery of litterary portraits (1846–51). Han skrev i øvrigt biografier og oplysende anmærkninger til Nichols British poets (udgivet i 48 dele) samt Poems and songs; Bards of the bible; Discourse on Hades; Scottish Covenanters (1852), The fatherhood of God (1853), The history of a man (1856), Christianity and our era (1857), Alpha and omega (1860), Life of Walter Scott (1870), History of british poets (1876) med mere.

Kilder 

 

Præster fra Skotland
Forfattere fra Skotland
Engelsksprogede forfattere
Briter i 1800-tallet
Johann August Grunert

Johann August Grunert (født 7. februar 1797 i Halle, død 7. juni 1872 i Greifswald) var en tysk matematiker.

Grunert, der var professor ved Greifswalds Universitet fra 1833, udmærkede sig især ved sjældent omfattende matematiske kundskaber. Fra 1841 var han udgiver af det af ham grundede tidsskrift Archiv der Mathematik und Physik (efter ham kaldet Grunerts Arkiv), og han har skrevet adskillige matematiske afhandlinger i dette. Imellem hans særlig udkomne arbejder findes flere lærebøger, der har opnået mange oplag.

Kilder 

 

Matematikere fra Tyskland
Professorer fra Tyskland
Ansatte ved Greifswalds Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Personer fra Halle (Saale)
Midterkonsol

Midterkonsollen betegner i en bil den del af instrumentbrættet, som er monteret omtrent i knæhøjde mellem fodrummene foran fører- og passagersædet, og som regel strækker sig op til armlænet mellem forsæderne. Midterkonsollen indeholder som regel betjeningselementer til komfortudstyr som f.eks. klimaanlæg og bilradio/navigationssystem; i de fleste biler indeholder den også gearstangen og håndbremsegrebet.

Efter at midterkonsollen i lang tid havde været domineret af separate systemer som radio og klimaanlæg, overtages disse funktioner i flere og flere bilmodeller af integrerede infotainmentsystemer, hvor de hidtil monterede betjeningselementer er blevet samlet i én central betjenings- (f.eks. iDrive) og visningsenhed (f.eks. et LCD-display). Fordelen ved dette er, at det er nemmere at betjene systemerne, mens ulempen er at det ikke er muligt at udskifte eller eftermontere enkelte elementer.

I mange biler er midterkonsollen også udstyret med mindre fralægningsrum, kopholder og askebæger/cigarettænder.

Bildele
Lucinda Riley

Lucinda Riley (født 16. februar 1965, død 11. juni 2021) var en irsk forfatter, som skrev historiske romaner. Hun var født og opvokset i Irland, og boede i både Thailand og London. Hun boede senere i Frankrig og i Norfolk med sin mand og fire børn.

Hendes bøger er oversat til 28 sprog, inklusive dansk.

Bøger på dansk 
 2012 Orkideens hemmelighed (Originaltitel: Hothouse Flower)
 2013 Pigen på klippen (Originaltitel: Girl on the Cliff)
 2014 Lavendelhaven (Originaltitel: The Light behind the Window)
 2015 Midnatsrosen (Originaltitel: The Midnight Rose)
 2015 Pigen fra Napoli (Originaltitel: The Italian Girl)
 2016 Engletræet (Originaltitel: The Angel Tree)
 2018 Kærlighedsbrevet (Originaltitel: The Love Letter)
 2022 Mord På Kostskolen (The Murders At Fleat House)

De syv søstre 
 2016 De syv søstre (Originaltitel: The Seven Sisters)
 2017 Stormsøsteren (Originaltitel: The Storm Sister)
 2017 Skyggesøsteren (Originaltitel: The Shadow Sister)
 2018 Perlesøsteren (Originaltitel: The Pearl Sister)
 2018 Månesøsteren (Originaltitel: The Moon Sister)
 2019 Solsøsteren (Originaltitel: The Sun Sister) 
2021 Den Forsvundne Søster (Originaltitel: The Missing Sister)

Eksterne henvisninger 
 Lucinda Riley på Forfatterweb.dk
 lucindariley.com

Forfattere fra Irland
Jan Kappeyne van de Coppello

Jan Kappeyne van de Copello (født 2. oktober 1822 i Haag, død 28. juli 1895 sammesteds) var en nederlandsk politiker.
 
Kappeyne van de Coppello studerede i Leyden og blev derefter sagfører i sin fødeby. Han skrev talrige retsvidenskabelige afhandlinger (Abhandlungen zum römischen Staats- und Privatrecht, Stuttgart 1885 i oversættelse av Max Conrat) og valgtes 1862 til andet kammer, hvor han hørte til det liberale partis dygtigste mænd. Oktober 1877 blev han første- og indenrigsminister og gennemførte næste år en ny folkeskolelov, men afgik juli 1879, da kongen ikke ville gå ind på at ændre forfatningen og udvide valgretten. Siden 1888 var han medlem af første kammer.

Kilder 
 

Regeringsledere fra Nederlandene
Nederlændere i 1800-tallet
Personer fra Haag
Alkis Panayotopoulos

Alkis Panayotopoulos (født 1950 i Athen, Grækenland) er en græsk komponist og dirigent.

Panayotopoulos studerede på Hellenic Musikkonservatorium hos Giannis Papaioannou, og dernæst hos Harald Genzmer i München.

Han har skrevet 10 symfonier, orkesterværker, sinfonietta, kammermusik, symfoniske digtninge etc.'
Panayotopoulos har siden (1995) været chefdirigent for Bulgariens Symfoni Orkester.

Udvalgte værker 

 Symfoni nr. 1 (1975) - for orkester
 Symfoni nr. 2 "Goetz Von Berlichingen" (1978) - for orkester
 Symfoni nr. 3 "Josef K" (1981) - for orkester
 Symfoni nr. 4 "Oswolt Krel" (1991) - for orkester
 Symfoni nr. 5 "Skriget fra fuldmånen" (1998) - for orkester
 Symfoni nr. 6 "Udseende" (2000) - for orkester
 Symfoni nr. 7 "Huse om natten" (2000) - for orkester
 Symfoni nr. 8 (2002) - for orkester
 Symfoni nr. 9 "Mod solen" (2007) - for orkester
 Symfoni nr. 10 "Frimærke" (2007) - for orkester

Eksterne kilder/henvisninger 
 Om Alkis Panayotopoulos  på eem.org.gr
 East-Central European Symphonies: A national discography by Mike Herman - MusicWeb International: Classical Music Reviews & Resources på musicweb-international.com

Komponister fra Grækenland
Dirigenter
Personer fra Athen
Ludwig Gruner

Wilhelm Heinrich Ludwig Gruner (24. februar 1801 i Dresden - 27. februar 1882 sammesteds) var en tysk tegner og kobberstikker.

Gruner uddannedes af kobberstikker E.G. Krüger i Dresden, 1826—36 af Longhi og Anderloni i Milano, hvor han udførte sine første blade: Spanske hyrder efter Velázquez, Giulio Medici efter Rafael og Sankt Hieronymus efter Guercino. 1837—41 levede han i Rom og udførte Planeterne efter Rafael fra Santa Maria del Popolo (11 blade), flere blade efter Overbeck, Mantegnas Christus ved søjlen, og Rafaels Pax vobiscum (i Brescia). 1841 rejste Gruner til England, hvor han udgav værket: The fresco decorations and stuccoes of churches and places in Italy during the XV and XVI centuries (1844) samt en række stik som: Den sovende ridder og Christus i Getsemane efter Rafael. Først fra 1857 tog han til stadighed bolig i Dresden, blev professor ved akademiet og direktør for kobberstiksamlingen og udførte endnu såvel mange enkelte blade som stik for adskillige større værker om kunst, således til Layards Ninive, Harfords Illustrations of Michelangelo og Specimens of ornamental art (80 blade).

Kilder 

 

Kobberstikkere fra Tyskland
Tegnere fra Tyskland
Tyskere i 1800-tallet
Personer fra Dresden